
DISSERTATIO  MEDICA 


INAUGURALIS 

DE 


SANGUINIS  DETRACTI  VIRIBUS 
QUIBUSDAM  IN  MORBIS 
MEDENDIS. 


AUCTORE  ROBERTO  D.  MfLELLAN. 


PROOEMIUM. 

Inter  remedia  omnia,  quibus  vel  occurritur 
vel  succurritur  morbis,  illud  de  quo,  animus  est 
mihi,  summos  honores  summaque  privilegia  in 
medicina  ambienti,  eaque  de  causa,  morem  sta¬ 
tutis  Academiae  solennibus  libentissime ;  at  qua 
par  est  diffidentia,  gesturo,  sermonem  facere, 
attentionem  medici  maximam,  jure,  ni  fallor, 
sibi  vindicat,  quippe  quod  rite  matureque 

adhibitum,  effectus  praestantissimos  edat,  ae- 
grumque  haud  raro  faucibus  orci,  feliciter  eri¬ 
piat. 

Quin  vero  perperam  in  auxilium  vocatum, 
remedium  de  quo  agitur,  aegrotanti  plurimum 
obsit,  non  inficias  ibo,  hincque  ratio  patet,  quare 
medici,  cum  de  morbis  in  quibus  sanguis  de¬ 
tractus  aegro  prodesset,  tum  de  quantitate  flui¬ 
di  vitalis  commode  detrahendi,  et  olim  multum 
inter  se  dissidebant,  et  adhuc  quidem  dissident. 

Ratione  et  ad  corporis  humani  constitu¬ 
tionem,  et  ad  phenomena  quae  morbi  prae 
se  ferunt,  causasque  necnon  morborum  ipsas, 
rite  habita,  sanguinem  missum  aegris  multis  in 
exemplis  profuturum,  medicis,  priscis  etiam 
temporibus,  persuasum  fuisse,  vix  aut  ne  vix 
quidem,  dubitare  possumus.  Opinionem  hancce 
ratam  revera  habemus.  Hippocrates,  etenim 
medicorum  et  pater  et  facile  princeps,  auxili¬ 
um  a  remedio,  de  quo  fusius,  paginis  sequenti¬ 
bus,  disceptaturus  sum,  saepius  petit,  remedium- 
qu*e  seculis  etiam  prioribus,  medicis  aliis  in 
usum  vocatum  fuisse,  verisimilius  est ;  rem  ita 
sese  habuisse,  conjectura  saltem  augurari  liceat. 

QUAEDAM  DE  REMEDII  HISTORIA  PRAE¬ 
FANDA. 

Hippocratem,  in  morbis  curandis,  venam  in¬ 
terdum  pertudisse,  ex  operibus  suis,  quae  tem¬ 
poris  dente  parum  erosa,  nobis  adhuc  super¬ 
sunt  ;  scriptisque  auctorum  quorundam  alio¬ 
rum,  qui  infra  medici  hujusce  eximii  aetatem 
vixerunt,  perlectis,  facile  discimus ;  quatenus 
attamen,  remedio  hocce  ille  senex  nunquam 
non  venerandus  revera  nitebatur,  quibus  ve  in 
affectionibus  morbosis,  praesidium  ab  eo  pete¬ 
bat,  ne  certiores  quidem  facti  sumus. 

Medici  alii,  hisce  temporibus  priscis,  vestigia 
artis  Apollineae  patris,  sine  multo  discrimine, 
premisse  videntur. 

Celsus,  in  morbis  inflammatione  stipatis,  mor¬ 
bisque  aliis  acutis  curandis,  ad  sanguinis  missio¬ 
nem  confugere  solebat :  quin  etiam,  in  febri¬ 
bus  vel  evitandis  vel  medendis,  phlebotomia, 
in  his  verun tamen  cautius,  utebatur. 

Galenus  sanguinis  detractionem  de  meliore 
nota  discipulis  suis  commendabat;  medicoque 

hocce  doctissimo,  in  scholis  Europeis  medicis, 
usque  ad  medium  seculum  decimum  et  septi¬ 
mum  plurimum  valente,  medicinam  facientes, 
vel  plerique  vel  omnes,  et  de  remedii  hujusce 
usu,  et  de  rebus  medicis  omnibus  aliis,  ei  morem 
promptissime  gerebant. 

Verumenimvero,  quibusdam  in  regionibus, 
Galeni  placita,  dogmatave,  apud  medicos  plus 
valuere,  quam  Praeceptor  ipse  unquam  statue¬ 
rat  ;  quibusdam  attamen  in  aliis,  limitibus  mul¬ 
to  angustioribus  sane  circumscribebantur.  Hinc 
ratio  patet  quare,  in  Hispania  et  Philippo  se¬ 
cundo  regnante,  et  etiam  serius,  medici,  ratione 
ad  morbi  naturam  vix  ac  ne  vix  quidem  habi¬ 
ta,  sanguinem  copiosissime  detrahebant.  In 
Germania  vero,  medici  fluidum  vitale  maximi 
fecerunt,  ideoque,  in  sanguine  mittendo,  uncia¬ 
rum  paucarum  modum,  vel  rarissime  vel  nun¬ 
quam  transierunt. 

Inter  medicos  qui  in  Insula  hacce,  leges,  in 
sanguine  misso  obtemperandas,  primi  statuere, 
Sydenhamus  in  arte  medica  jure  celeberrimus, 
neminique,  me  judice,  secundus,  longe  longeque 
eminet.  Medicus  hicce,  et  peritissimus  et  ob- 

servantissimus,  naturas  marte  proprio  studiosus, 
opiniones  theoriasque  inanes  haud  paucas,  se- 
culo  suo  immerito  praevalentes,  in  contemptu 
citius  habuit,  phenomenisque  morborum,  quae 
ei  ante  oculos  in  dies  versabantur,  judicio  acri 
digestis,  medicinae  praxin  rationi  consentaneam, 
aegrotisque  sanitatem  certius  ferentem,  in  em¬ 
piricis  locum  promptius  substituit. 

Auctor  hicce  eximius  exempla  perplurima 
utilitatis  remedii  hujusce  summae,  in  morbis  va¬ 
riis  vel  obstandis  vel  curandis,  in  operibus  ejus 
diversis,  in  medio  posuit,  scriptisque  suis  rite 
perlectis,  eum  summa  utilitate  summaque  cum 
confidentia,  venam,  in  affectionibus  morbosis 
diversis,  secuisse,  sanguinemque  liberrime  mi¬ 
sisse,  clare  observamus. 

Quod  ad  remedii  hujusce  usum,  in  febribus 
curandis,  quidem  pertinet,  medicos  haud  paucos, 
nostris  temporibus,  praxi  Sydenhamiae,  in  mor¬ 
bis  hisce  profligandis,  multum  arridere,  obser¬ 
vare  liceat. 

Curriculo  vitae  Sydenhami  peracto,  et  Boer- 
havius  et  etiam  Hoffmanus,  sanguinem  mis¬ 
sum,  in  morbis  diversis  sanandis,  magni  duxe- 

runt.  Ad  remedii  hujusce  effectus,  Hoffman- 
nus  utpote  animum  sedulo  advertisse  videtur ; 
viresque  phlebotomias  experientia  doctus,  qui¬ 
busdam  in  morbis  qui,  medicis  ejusdem  seculi, 
vel  plerisque  vel  omnibus  judicibus,  methodum 
medendi  prorsus  alienam,  certo  certius  requiis- 
sent,  hydrope  potissimum,  sanguinem  libera 
manu  detrahebat.  Praxin  attamen  Hoffmanni, 
ut  paginis  sequentibus  patebit,  medicorum  ho¬ 
diernorum  usu  experientiaque,  satis  superque 
ratam,  ni  fallor  habemus. 

Verumenimvero,  consilia  sana  de  venas- 
sectione  Hoffmanno  tradita,  apud  medicos  re- 
centiores,  plurimum  valuisse  parum  videntur, 
eaque  de  causa,  ne  remedio  de  quo  agitur, 
pro  viribus  ejus  eximiis,  in  morbis  perpluri- 
mis  medendis,  rite  quidem  fisi  sunt ;  at  po¬ 
tius,  usum  ejus  saspius  perperam  despexerunt. 

Cullenus  noster  jure  celeberrimus,  discipuli¬ 
que  ejus  vel  plerique  vel  omnes,  consiliis  the- 
oreticis  plus  justo  nitentes,  sanguinis  missionem 
limitibus  nimis  arctis,  in  classe  morborum  una, 
attentione  medici  summa,  ex  confesso,  digna, 
male  circumscripserunt ;  dogmatisque  Brunonis 

praevalentibus,  remedium  hocce  acie  penitus 
profligatum  fuit. 

In  febribus,  remedium  de  quo  disputatur,  om¬ 
nino  proscriptum  fuit,  quippe  quod,  proclivitate 
ad  mortem,  quas  hisce  in  morbis  inest,  Culleno 
et  judicante  et  loquente,  viam  promptius  ster¬ 
nat.  Vini  rubri  Lusitanici  lbij  vel  etiam  plures 
rite  hauriendae,  in  locum  uniuscujusque  san¬ 
guinis  unciae,  consiliis  vetustioribus  mittendse, 
suppositae  fuerunt.  Exinanitiones,  ne  longum 
faciam,  omnigenae,  quippe  quae  vires  vitae  male 
diminuant  in  vituperationem  summam  cedidere, 
stimulantiaque  potentissima  ubique  florerent  et 
dominarentur* 

Commoda,  veruntamen,  stimulantibus  mani¬ 
bus  plenis  adhibitis,  oriunda,  in  dubium  tandem 
venerunt;  placitis  JBrunonis  fama  pedententim 
exutis,  medici  a  sanguine  misso  in  morbis  cu¬ 
randis,  ne  diutius  quidem  abhorruere.  In  li¬ 
bris  medicis  plerisque  in  lucem  nuperius  editis, 

remedium  de  quo  agitur,  laude  idonea  affectum 

% 

*  Medici  Germanici  diversi  Sthalius  discipulique  ejus 
olim,  a  sanguine  misso  utpote  abhorebant ;  scholarum,  in 
eadem  regione  medicarum  plerique  alumni  de  dogmatis 
Brunonis  vi  et  armis,  nuperius  certabant. 

invenimus,  scriptoresque  haud  pauci,  fide  pror¬ 
sus  digni,  sane  monent,  ut  sanguinem  multo 
copiosius  et  largius  ac  antea,  affectionibusque 
morbosis  diversis,  in  quibus,  majoribus  nostris 
judicibus,  fluidum  vitale  hocce  missum,  aegris 
aut  obesset,  aut  saltem,  allevationem  nullam  iis 
afferret,  detrahamus. 

In  hoc  statu  rerum,  medici  complures,  qui 
sanguinis  missioni  tempestive  cauteque  adhibi¬ 
tae  multum  sane  arrident,  revera  timent,  ne  re¬ 
medii  nostri  eximii  fautores  Charybdim  quidem 
evitare  jure  cupientes,  in  Scyllam  infeliciter  in¬ 
cidant. 

Hisce,  de  remedii  nostri  historia,  labris  pri¬ 
moribus,  propositis,  pauca  de  effectibus  sangui¬ 
nis  dispendio  ortis,  quibusdamque  rebus  aliis, 
observatu  haud  indignis,  praefari  lubet,  ante 
memetipsum  quam  ad  meum  munus  pensum¬ 
que  proprium  accingam. 

DE  EFFECTIBUS  SANGUINIS  MISSI 
GENERALIBUS. 

Inter  humores  corporis  humani  omnes,  san¬ 
guis  maximi  momenti  jure  habendus  est,  quippe 

qu  alios  omnes  gignat,  vasisque  sanguiferis  ipsis, 
stimulum  necessarium,  magna  ex  parte,  praebeat. 
Caloris  animalis  fons  praecipuus  necnon  habe- 

i  _  __  ,  r/i  -  •-  5  *  ^  '  <» 

atur  oportet,  organaque  corporis  diversa  rite 
alit.  Rebus  ita  sese  habentibus,  effectus  fluidi 
vitalis  hujusce  detracti,  comprehensu  ne  difficile 
quidem  est. 

Sanguine  misso,  vires  et  cordis  et  arteriarum, 
vires,  scilicet,  ope  quarum  sanguis  ipse  per  or¬ 
gana  corporis  varia  propellitur,  diminuantur  ut- 
pote  oportet,  signaque  diminutionis  hujusce  di¬ 
versa,  nobis  ante  oculos  revera  versantur  :  Arte¬ 
riarum,  nimirum,  pulsus  et  tardiores  et  debiliores 
evadunt ;  pallor  vultum  facile  obducit,  corporis¬ 
que  superficies  externa,  artus  utique  frigescunt ; 
depletioneque  hacce  gradum  certum  superante, 
et  nausea  et  etiam  vomitus  excitantur.  Syn¬ 
cope  tandem  supervenit,  functionesque  vitales 
cessationem  subeunt.  Animi  deliquio  superve¬ 
niente,  sanguis  effluere  desinit,  eaque  de  causa, 
natura  bene  curante,  hsemorrhagias  funesta* 
venienti  saepius  occurritur. 

Vires  sanguinis  detracti,  ad  actionem  cordis 
arteriarumque  minuendam,  physiologis  pleris- 

que  judicibus,  stimulo  humoris  hujusce  vitalis 
diminuto,  attribuantur  oportet.  Sunt  et  alii 
verun tamen  physiologi,  iliique  haud  parvi  no¬ 
minis,  qui  vires  stimulantes  in  sanguine  parum 
inesse,  strenue  contendunt ;  nisique  si  hi  fallun¬ 
tur,  actio  sive  cordis  sive  arteriarum  vi  nervo¬ 
rum  cuidam  incognite  jure  tribuenda  est. 

In  sanguine  mittendo,  res  variae  effectus  varios 
sane  edunt:  Hinc  ratio  patet,  quare  animum 
ad  corporis  habitum  proprium,  ad  conditiones 
mentis  diversas,  aegrique,  sanguine  effluente, 
situm,  advertamus  oportet.  Sanguine  demum, 
situ  corporis  erecto,  detracto,  syncope  citius  ac 
aegro  decumbente,  supervenit ;  remedioque,  de 
quo  sermonem  facimus,  in  usum  vocato,  pheno- 
menon  hocce  medici  attentionem  sibi  jure  vin¬ 
dicat. 

Phenomeni  hujusce  causa  in  aprico  quidem 
est :  corpore  etenim  erecto,  sanguinis  in  cerebro 
cursus,  multo  citius  ac  in  situ  horizontali  mu¬ 
tationem  subit,  rationeque  haud  dissimili,  Cul- 
leno  nostro  judice,  syncope  fluido  ascitis,  para- 
centesi  facta,  educto,  saepius  accedens,  partibus¬ 
que  relaxatis,  perperam  attributa,  explicatus 

faciles  habet.  Pressura  etenim  aortas  vasisque 
abdominalibus  magnis  sublata,  pressioneque  ne 
arte  quidem  facta,  sanguis  ob  cursum  ejus  minus 
impeditum,  partes  hasce  liberius  fusiusque  ac 
antea  petit,  eamque  ob  causam,  vasa  cerebri  san- 
guifera  subito  plus  justo  deplentur. 

Verumenimvero,  sanguis  e  venis  eductus, 
effectus  proprios,  viribus  vitas  morbo  obru¬ 
tis,  revera  prasstat ;  eoque  modo,  aliter  ac  in 
corpore  sano,  certo  certius  agit.  Vasorum  et¬ 
enim  sanguiferorum  aut  pleraque  aut  paucio¬ 
ra,  sanguine  plus  justo  distenta,  ad  contenta 
sua  pariter  sequaliterque  propellenda,  nequa¬ 
quam  valent.  Hinc  ratio  patet  quare,  portione 
sanguinis  rite  detracta,  vasis  onere  gravatis 
fessisque,  optime  saspius  succuritur,  arteriarum¬ 
que  pulsationes  parum  debiliores,  ut  in  con¬ 
ditione  corporis  alia,  facile  evadere  possint ;  at 
potius  et  pleniores,  et  ad  normam  exactiores, 
mutationem  salutiferam  in  sanguinis  cursu  clare 
ostendunt. 

Quoniam  veruntamen  in  exemplis  hujus¬ 
modi,  arteriarum  pulsus  depressi  venam  per¬ 
tundere  vetare,  saepius  viderentur,  e  re  aegri 

certo  certius  erit,  si  ratione,  ad  signa  comitantia, 
rite  habita,  medicum  penes  foret,  opinionem  de 
de  indicatione  praesenti  sanam  promptamque 
ferre. 

i 

Sunt  et  alii  sanguinis  missi  effectus,  qui 
signorum  singularium  in  morbo  quovis  urgen¬ 
tium,  vel  mitigationi,  vel  incremento,  post  reme¬ 
dium  hocce  in  auxilium  vocatum,  attribuenda 
veniunt ;  de  his  attamen  fusius  heic  loci  dis¬ 
serere,  nec  per  otium,  nec  per  locum  mihi  sane 
licuerit. 

Hisce  igitur,  de  effectibus  sanguinis  missi 
generalibus,  in  medio  breviter  positis,  ad  vires 
humoris  ejusdem  detracti,  quibusdam  in  morbis 
curandis,  considerandas,  transire  lubet  forsitan- 
que  juvabit. 

In  morbis,  Culleno  sub  ordine  phlegmasiarum 
digestis,  medendis,  ad  venam  secandam  medicus 
confugiat,  remediaque  alia  omnia,  pro  auxiliis 
solummodo  habeat  oportet,  quippe  qu^e  sive 
separatim  sive  conjunctim  adhibita,  actionis  in¬ 
flammatorias  vi  exitiosas  minime  obstare  possint. 
Sanguis  etenim  fusius  pro  re  nata  detractus, 

ad  actionis  hujusce  vires  frangendas,  plerisque 
in  casibus,  ni  fallor,  solummodo  valet. 

Verumenimvero,  sunt  et  alii  haud  pauci 
morbi,  in  quibus  aut  sublevandis  aut  omnino 
tollendis,  venassectio,  prima  facie,  contraindicari 
videtur ;  eaque  de  causa,  medici,  de  ratione  his 
medendi,  olim  inter  se  longe  longeque  et  dissi¬ 
dere  et  discrepuerunt,  medicique  hodierni,  in  rei 
hujusce  summi  momenti  jure  habendae  investi¬ 
gatione,  multum  tempestive  versantur. 

Hiscex  affectionibus  morbosis,  paucas,  pagi¬ 
nis  sequentibus,  seligere  lubet,  rationeque  ad 
res,  quas  vel  sanguinis  missionem  postulare,  vel 
depletionem  hancce  contraindicare  videntur,  rite 
habita,  methodi  medendi  hujusce  indicationes, 
pro  viribus  statuere  conabimur. 


I.— DE  SANGUINIS  MISSI  EFFECTIBUS  IN 
TYPHO  CURANDA. 


Febris  cui  typhus  nomen  est,  virium  vitae 
defectum,  plerisque  in  exemplis,  sese  comitem 

praebere,  proclivitatemque  in  putredinem  sum¬ 
mam,  in  humoribus  morbo  hocce  laborantum 
inesse,  scriptores  medici  vel  plerique  vel  omnes, 
et  operibus  et  praelectionibus  suis,  multa  per 
secula  strenue  docebant.  In  hac  inclinatione 
rerum,  opinione  videlicet  hacce  de  natura  morbi 
dominante,  medicos  ad  remedia  indoli  affectionis 
morbosae  consentanea  promptius  confugisse,  sti- 
mulantiaque  potentissima  liberius  adhibuisse, 
mirum  nobis  videri  non  debet. 

Remedia  attamen  hujuscemodi,  viribus  scilicet 
stimulantibus  praedita,  quae  in  typho  medenda 
laude  maxima  olim  floruerant,  aegris  frequentius 
multum  nocuisse,  medicique  votis  saepius  parum 
respondisse,  inter  vel  omnes  vel  plerosque,  hisce 
in  temporibus,  ni  fallor,  convenit. 

In  hoc  statu  rerum,  fautoribus  nimirum  re¬ 
mediorum  stimulantium,  in  typho  sananda, 
haudquaquam  coeptis  prospere  succedentibus, 
medici,  signis  febris  hujusce  omnibus  pathog- 
nomonicis,  strictius  accuratiusque  in  animis 
perpensis ;  rationibusque  cautius  subductis,  in¬ 
doleque  morbi  necnoli  melius  cognita,  a  senten¬ 
tia  majorum  suorum  dissiderunt,  rationemque 


QUIBUSDAM  IN  MORBIS  MEDENDIS. 


15 


morbo  medendi  medicorum  antiquorum  usui 
magna  ex  parte,  alienam,  summo  cum  aegrorum 
commodo  coluerunt. 

Inter  illos  qui  febrium  pathologiam  feliciter 
utiliterque  investigavere,  Henricum  Clutter- 
buck,  M.  D.,  Joannem  Armstrong,  M.  D., 
Thomam  Mills,  M.  D.,  Benjaminum  Welch, 
M.  D.,  meum  nostratem,  heu  !  ante  diem  fato 
iniquo,  vivis  in  terra  peregrina  ereptum,  luben- 
tissime  gratoque  animo,  enumerare  velim.  Me¬ 
dici  illi  recentiores  omnes,  ut  ex  operibus  eorum 
facile  patet,  et  theoria  saniore,  et  usu  experien¬ 
tiaque  ducti,  animum  ad  vasorum  sanguifero- 
rum  conditionem,  in  stadiis  et  varietatibus  ty- 
Phi  diversis,  intentius  ac  antea  animadverterunt, 
indicationesque  curatorias,  pro  systematiss  an¬ 
guiferi  statu,  morbo  urgente,  statuerunt. 

Joannis  Armstrong  theoriam  imprimis  ex¬ 
ponere  et  lubet,  et  forsitan  juvabit.  Medico 
hocce  et  ingeniosissimo,  et  expertissimo  judice, 
in  causa  febrem  excitante,  impetu  ejus  primo, 
equilibrio  inter  systema  arteriosum,  systemaque 
venosum  perturbato,  sanguinem,  a  superficie 
corporis  externa,  in  partes  internas  repellendi 

proclivitas  sane  inest.  In  hoc  statu  rerum* 
sanguis  male  repulsus,  viribus  cordis  diminutis, 
et  congestum  in  venis  gignit,  et  stadium  morbi 
primum  constituit.  Sanguis  attamen,  spatio 
temporis  quodam  peracto,  cor  ad  vires  proprias 
iterum  exercendas,  rite  impellit,  viribusque  or¬ 
gani  hujusce  hoc  modo  restitutis,  vasa  ejus  san- 
guifera  omnia  in  motum  cientur,  stadiumque 
morbi  excitationis,  stadiumve  reactionis,  nobis 
ante  oculos  versatur. 

Ver umenim vero,  in  stadio  morbi  primo,  ne 
sanguis  in  partibus  internis  congestus,  vires 
vita3  male  obruat,  jure  timendum  est;  stadio 
attamen  secundo,  asger,  actione  arteriarum  auc¬ 
ta,  in  discrimen  facile  venit,  actioque  vasorum 
ha^cce  morbosa,  congestus  gradum  vel  fere,  vel 
semper  sequet  oportet. 

Ratione,  veruntamen  nec  ad  theoriam  ullam, 
nec  ad  symptomata,  quas,  morbo  cursum  suum 
absolvente,  sese  ostendunt,  habita,  periculum 
asgri  capiti,  in  typhi  stadio  excitationis  immi¬ 
nere,  cadavere  secto,  facile  discimus.  Corpori¬ 
bus  etenim  eorum,  qui  morbo  huicce  succubu¬ 
ere,  post  mortem  rite  inspectis,  viscera  in  una 

altera  ve  cavitatum  trium  majorum,  inflam¬ 
matione  correpta,  anatomico  ante  oculos,  opi- 
nione  antiquiore  longe  longeque  crebrius,  ver¬ 
santur. 

Typhum  febresque  alias  omnes,  ortum  ab 
inflammatione,  maxima  ex  parte,  ducere,  Hen- 
rico  Clutterbuck  persuasisimum  quidem  est. 
Quin  et,  dissertationetn  in  libro  tf  Edinburgh 
Medical  and  Surgical  JournaV  dicto,  legendam 
habemus,  in  qua  cerebrum  in  febribus  inflam¬ 
matione  laborare,  auctor  summis  viribus  con¬ 
tendit,*  propterea  quod,  cadaveribus  sectis,  et 
injuria  visceris  cujus  vis  alius  nulla,  quse  exitium 
segro  ferre  patuisset,  in  conspectum  venit,  et 
cerebrum  solummodo,  inflammatione  funesta, 
vestigiis  morbi  nullis  relictis,  corripi  potuit. 

Verumenimvero  Broussais,  medicus  Gallicus, 
in  cadaverum  febribus  mortuorum  investiga¬ 
tione  multum  versatus,  febres  omnes,  sive  sim¬ 
plices,  sive  complicatas,  sive  putridas,  sive  ady- 
namicas ,  sive  malignas,  sive  ataxicas,  ortum, 

*  Vici  Edinburgh  Medical  and  Surgical  Journal,  anno 
1819,  tom  xv. 

a  membrana  gastro-enterica  mucosa  inflammata, 
ducere,  nullus  dubitat.* 

Quin  in  febribus  haud  paucis,  febribus  vide¬ 
licet,  biliosis  et  mucosis,  membrana  gastro-ente¬ 
rica  mucosa  aut  diffuse,  aut  in  portionibus  ejus 
circumscriptis,  inflammatione,  laboret,  ne  anceps 
quidem  haereo ;  indolem  attamen  et  a  typho, 
seu  mitiore  seu  graviore,  et  a  febre  maligna,  in 
carceribus,  navibus,  nosocomiisque  saepius  gras- 
sante,  prorsus  alienam  in  his  febribus  biliosis, 
mucosisve  inesse,  mihi  persuasum  habeo.  In 
plerisque  verun tamen  febribus,  aut  cujusdam 
visceris,  aut  partis  corporis  alius  inflammatio¬ 
nem,  excitatione  locali  ortam,  urgere,  animus 
mihi  neutiquam  pendet. 

Rebus  ita  sese  habentibus,  impetu  videlicet 
sanguinis,  aut  in  cerebrum,  aut  in  quoddam 
viscus  aliud,  typho  saeviente,  in  animo  rite  per¬ 
penso,  quin  sanguinis  detractio,  inter  remedia  ad 
morbum  subigendum  aptissima,  jure  recensen¬ 
da  veniat,  vel  nemo  vel  pauci  sunt,  qui,  si  mens 
me  recte  monet,  dubitare  posunt. 

*  Vid.  Examen  des  Doctrines  Medicales  et  des  Systemes 
de  Nosologie,  par  J.  F.  V.  Broussais. 

Medicus,  sanguine  in  typho  medenda  misso, 
consilia,  me  judice,  diversa  sibi  proponat  opor¬ 
tet.  Inter  alia,  Imo,  Morbi  gradum  sistere, 
si  effectus  hicce  eum  penes  est,  niti  debet ;  2do, 
Morbum,  in  curriculo  suo  absolvendo,  miti¬ 
orem  reddere  conetur ;  3tio,  Cursum  ejus  con¬ 
trahere  moliatur. 

Sanguine,  causa  consilium  primum  absolven¬ 
di,  detracto,  simul  ac  morbus  aegrum  tentaverit, 
actionesque  illae  sese  ostensurae  sint,  quas  aliae 
moris  alieni  denique  exceperint,  medicus  venam 
pertundat  oportet.  Quod  ad  sanguinis  detra¬ 
hendi  quantitatem  quidem  attinet,  modum  nul¬ 
lum  statuere  licet,  idcirco  quia,  humor  vitalis 
pro  aegri  aetate,  corporis  constitutione,  consue¬ 
tudineque  vivendi,  parcius  copiosus  ve  mitten¬ 
dus  venit. 

Verumenimvero,  aegro  corporis  robore  gau¬ 
dente,  vasisque  sanguiferis  plus  justo  distentis, 
sanguis  profusius  detractus  ei  periculo  nulli  erit. 
Rebus  sane  ita  sese  habentibus  voti  compo¬ 
tes,  vix  ac  ne  vix  quidem  erimus,  nisi  si  sangui¬ 
nem  rivo  pleno  educamus. 

Nec  sanguinem  attamen  missum,  nec  reme- 

dia  alia  quaecunque  in  auxilium  vocata,  ad 
gradum  morbi  penitus  sistendum,  semper  va¬ 
lere,  facile  agnosco ;  stadia  veruntamen  morbi 
sequenda,  usu  venaesectionis,  plerisque  in  casi¬ 
bus,  mitiora  reddi,  memetipsum  persuasi ssimum 
habeo,  modo  quo,  medicus  etiamsi  consilio  pri¬ 
mo  fallitur,  consilium  secundum,  jure  plurimi, 
quidem  habendum,  feliciter  assecutus  fuerit. 

In  signis  plerisque,  aegris,  morbo  cursum 
suum  sponte  solvente,  aerumnas  haud  parvas 
ferentibus,  medicoque  metum  dirum  injicienti¬ 
bus,  sublevandis,  sanguis  detractus  exitus  feli¬ 
cissimas  haud  raro  praestat. 

Ad  stadium  morbi  excitationis  medicus  ani¬ 
mum  advertat  oportet,  propterea  quod,  san¬ 
guis  in  organo  quovis,  ad  munera  vitae  fungen¬ 
da,  necessario,  congestus,  actioque  inflammato¬ 
ria  certo  certius  inde  oriunda,  aegrotatum  in 
discrimen  facile  injicere  possunt.  Rebus  ita 
sese  habentibus,  signa  stadium  morbi  hocce 
denotantia,  dolor,  videlicet,  capitis,  actioque  et 
cordis  et  arteriarum  validior,  summa  cum  cura 
observentur,  oportet. 

Quod  ad  coma,  deliriumque  quidem  pertinet, 

quin  e  sanguine  in  vasis  cerebri  capillaribus 
congesta,  ortum  educant,  ideoque  visceris  hu- 
jusce  inflammationis  indicia  praebeant  nullus 
equidem  dubito:  Hinc  causa  in  aperto  est, 
quamobrem,  venaesectio,  signis  hisce  urgenti¬ 
bus,  levamen  aegroto  saepius  afferret. 

Rem  ita  sese,  in  febre  in  hac  urbe  anno  1817 
epidemica,  habuisse,  Benjaminum  Welsh,  nuper 
defunctum,  testem  fide  dignissimum  habemus.* 
Quin  et,  hirudinibus  parti  dolenti  adhibitis,  do¬ 
lorem  statim  aut  mitigationem  subire,  aut 
omnino  cessare,  insuper  observandum  est. 

In  hoc  igitur  statu  rerum,  si  de  commodis 
quae  sanguis  e  brachio  missus  aegro  afferret,  ani¬ 
mus  medico  unquam  perpenderit  detractionem 
ope  hirudinum  topicam,  auxilio  insigni  aegro¬ 
tanti  saepius  futuram  esse,  ne  anceps  equidem 
haereo,  Gulielmus  P.  Alison,  M.  D.  Institutio¬ 
num  Medicinae  in  Academia  nostra  Professor  Ad- 
jut.  si  quando  suspicio  de  visceribus  abdominali¬ 
bus  inflammatione  correptis,  in  febribus  infantum 


*  Vid.  Welsh  ‘v  On  Bloodletting  in  Fever”  passim. 

ei  incidisset,  se,  felice  cum  exitu,  sanguinem  per 
hirudines  iterum  iterumque  eduxisse,  auditores 
ejus  in  suis  praelectionibus  certiores  fecit. 

Arteriarum  pulsus,  multis  in  morbis,  sangui- 
ms  mittendi  indicium,  nequaquam  semper  prae¬ 
bere,  inter  medicos  plerosque,  ni  fallor,  liquet ; 
rem,  hoc  in  loco,  saepius  esse,  in  typho,  vel  nemo 
vel  pauci,  me  judice,  negabunt.  Motus  etenim 
arteriarum,  exinanitionem  hujuscemodi  prorsus 
vetare,  haud  raro  videntur.  Vena  verun tamen 
in  hac  inclinatione  rerum  pertusa,  commodo 
magno  aegro  saepius  est,  arteriaeque  radialis 
ictus,  et  frequentiores  et  etiam  validiores  reddit, 
eaque  de  causa,  ne  medicus,  a  sanguine  detracto, 
statu  pulsus  solo,  deterreatur ;  arteriis  attamen 
vel  infirme,  vel  enormiter  micantibus,  venam 
cautius  secet,  oportet. 

In  stadio  typhi  extremo,  phlebotomia,  si  mens 
me  recte  monet,  rarius  in  usum,  tuto  vocanda 
est.  Prostratio  etenim  exinanitioque  virum, 
originem  ab  actionibus  quae,  gradibus  morbi  an¬ 
tecedentibus,  valuerunt,  ducentes,  aegrum  nunc 
graviter  opprimunt :  Ad  actiones  hasce  com- 

pescendas,  sanguis  rite  matureque  missus,  pro 
remediis  aliis  vel  plerisque  vel  omnibus,  certe 
certius  confert;  cursu  attamen  actionum  ha¬ 
rum  finito,  consecutionibusque  earum  nobis 
ante  oculos  versatis,  sanguis  detractus  eegro,  aut 
parum,  aut  ne  omnino  quidem  proderit. 

Quin  symptomata  in  gradu  morbi  hujusce 
extremo  sese  interdum  ostendant,  quibus,  san¬ 
guine  misso,  plus  minusve  succursum  est,  non 
inficias  equidem  ibo ;  hoc  veruntamen  in  statu 
rerum,  medicus  animo  et  claro  et  sagaci,  et 
etiam  usu  experientiaque,  procul  dubio  egebit. 

Hisce  de  sanguinis  detracti  viribus  in  illa 
typhi  specie  medenda,  cui  nostrates  maxime 
obnoxii  vivunt,  traditis,  sermonem  de  remedii 
ejusdem  usu,  in  specie  morbi  altera,  typho  vi¬ 
delicet  icterode,  febreve  Indorum  occidenta¬ 
lium  flava,  brevissime  facere  et  lubet,  et  forsi¬ 
tan  juvabit. 

II.— DE  SANGUINIS  MISSIONE  IN  TYPHO 
ICTERODE  CURANDA. 

Typhum  icteroden  mihi  ante  oculos  nunquam 
versatum  fuisse,  meque  scientiam  de  indole  ejus 

meam,  ex  operibus  eorum  qui  medicinam  illis 
in  plagis  fecerant,  hausisse,  promptius  agnosco. 
Scriptores  medici  haud  pauci,  Hilary  observan- 
tissimus,  Chisolm,  Moseley,  Jackson  accura¬ 
tissimus,  fideque  dignissimus,  B.  Faulkener 
Eques  Baronettus,  Bancroft,  multis  cum  aliis, 
morbi  hujusce  indolem,  phenomenaque,  literis 
mandavere ;  commentariis  horum  auctorum  rite 
perlectis,  signa  inflammationem  indicantia,  arte¬ 
riarum  nimirum  pulsus  et  plenos  et  validos,  et 
etiam  duros ;  distensionis  generalis  sensationem 
gravem ;  colorem  vultus  rubrum ;  oculos  et 
rubros,  et  ex  orbitis  prominentes,  et  etiam  la- 
chry mantes  ;  cutem  et  calidam  et  siccam,  mor¬ 
bo  huicce,  sub  initio  potissimum,  exemplis  in 
perplurimis,  sese  comites  praebere,  vix  ac  ne  vix 
quidem  dubitare  possumus ;  phenomenaque, 
quae,  cadaveribus  sectis,  saepius  in  conspectum 
venerunt,  typhum  icteroden,  tentamine  suo 
primo  utpote,  typhum  inflammatorium  fre¬ 
quentius  induisse,  satis  superque  demonstra¬ 
verunt. 

Rebus  ita  sese  habentibus,  quin  auctores 
medici,  qui  indolem  putridam,  in  regionum 

calidarum  febribus  semper  in  esse,  sibi  persua¬ 
dentes,  venaesectionem,  prorsus  interdicunt,  in 
errore  maximo  versentur,  animus  mihi  neuti- 
quam  pendet :  Signa  putredinis,  potiusve  hu¬ 
morum  dissolutorum,  hisce  in  morbis,  citissime 
supervenire  confitendum  est:  Signa  verun ta¬ 
men  prorsus  aliena,  signa  scilicet,  et  violenta  et 
vires  vitae  admodum  debilitantia,  signis  hisce 
putredinis  vel  plerumque  vel  semper  antece¬ 
dunt,  viamque  iis  facile  sternunt. 

Hinc  ratio  patet  quare,  in  aegro  morbo  hocce 
implicito  succurrendo,  medicus  venam  quam 
primum  pertundere  debet.  Sin  autem  male 
cunctaretur,  remediumque  aut  viginti  quatuor, 
aut  etiam  duodecim  horas,  post  morbi  impetum 
praetermitteret,  de  effectu  bene  sperare,  parum 
quidem  licet. 

Hisce  de  sanguine  in  Typho  icterode  curanda 
misso,  in  medio  breviter  positis,  ad  remedii 
ejusdem  effectus,  in  febre  altera  succurrenda, 
febre,  nimirum,  puerperarum,  transeundum  est. 

D 

IIL— DE  SANGUINIS  DETRACTI  VIRIBUS 
IN  FEBRE  PUERPERARUM  MEDENDA. 

Puerpera:  morbis  diversis  obnoxiae  vivunt, 
inter  quos  febris  puerperalis  longe  longeque 
eminet,  stragesque  insignes  saepissime  edit. 
Morbus  veruntamen  hicce  prae  se  haud  raro 
fert  speciem  complicatam ;  at  partem  ejus  maxi¬ 
mam,  peritonitis  certo  certius  constituit.  Sed 
est  et  etiam  febris  puerperalis  maligna,  quae 
vires  vitae  magnopere  obtundit,  e  qua  puerpera¬ 
rum  peritonitis,  summa  cum  difficultate,  saepius 
discriminanda  venit ;  medicisque  expertis  haud 
paucis  judicibus,  haec  non  genere  at  gradu  so¬ 
lummodo*  ab  illa,  revera  differt,  peritoneumque 
et  in  una,  et  in  altera,  inflammatione  gradu 
majore  minoreve  semper  corripitur,  ideoque  in 
ambabus  succurrendis,  vasa  laborantia,  deple¬ 
tionibus  debitis,  sublevare,  medicus  nitatur  opor¬ 
tet. 

Hinc  ratio  patet  quare,  in  morbo  hocce  me¬ 
dendo,  ad  sanguinem  detractum,  medicus,  ple- 
risque  in  exemplis,  quamprimum  decurrere  de- 

bet.  Stadio  vero  excitante  peracto,  venaesectio 
et  in  hac  et  in  febribus  aliis  omnibus,  ut  supra 
ostendimus,  noxia  saltem  ve  aegrotis  minus  utilis 
jure  habenda  est,  gradumque  mortis  haud  raro 
accelerat.  "  In  primo  febris  puerperarum  im¬ 
petu”  observat  Thomas  Denman,  M.  D.  nuper 
defunctus,  et  in  hoc  et  in  morbis  puerperarum 
omnibus  aliis,  peritissimus  exercitatissimu squ e, 
“  sanguinis  missio  prosus  necessaria  est”  “  Sin 
autem  ”  medicus  idem  eximius  disserere  perget, 
"  Sin  autem,  stadium  morbi  primum  abisset , 
medicus  occasionem  perdidit,  venaque  pertusa 
cegro  exitio  citius  foret” 

Quin  et,  Gulielmo  Campbell,  obstetricio  mul¬ 
tum  exercitato,  meoque  in  arte  obstetrica  eru¬ 
dito  praeceptori,  idem  animus  est,  causaque  morbi 
hujusce  cursum  sistendi,  scalpello  libera  manu 
utitur.  Gordon,  Armstrong,  Hey  et  pater  et 
filius,  medicique  alii  complures,  ab  aetate  Hip- 
poeratica  usque  ad  tempora  nostra,  methodo  eo¬ 
dem  febri  puerperarum  medendi  et  arriserunt, 
et  arrident. 

Verumenimvero,  sunt  et  medici  alii  diversi, 
Gulielmus  Hunter,  M.  D.  nuper  defunctus,  in 

arte  obstetrica  nemini  secundus,  qui  sanguinis 
missionem  in  febre  puerperarum  sananda,  acer¬ 
rime  vituperant.  Hisce  etenim,  judicibus,  puer¬ 
pera?,  sanguinis  jacturam  aegrius  ac  aliae  ferunt. 
Aliter  veruntamen  prorsus  sentio,  rationeque 
ad  vasa  sanguifera,  vel  plerumque  vel  semper 
sanguine  in  graviditate  distenta,  albuminisque 
quantitatem  insignem,  quae,  muliere  ventrem 
gerente,  in  sanguine  inest,  habita,  puerperas, 
sanguinis  depletionem,  sine  ullo  vitee  discrimine, 
laturas,  facile  adducor  ut  credam. 

Si  animum  ad  symptomata  quae,  morbo  hocce 
urgente,  stadio  affectionis  primo  utique,  sese 
ostendunt,  advertimus,  opinionem  hancce  satis 
superque  ratam,  ni  fallor,  habebimus.  Arteriae 
etenim  centies  et  viginti  saepius,  interdum  vero 
centies  et  quadraginta  micant;  cutis  et  calida 
et  praeter  modum  sicca  evadit ;  abdomen  tumi¬ 
dum  dolet,  tactumque  refugit;  aegrae  spiritum 
celerrime  respirationibus,  scilicet,  quadraginta 
spatio  minuti  temporis  unius,  peractis,  trahunt  : 
Bilem  mucumque  evomunt ;  alvus,  plerisquein 
exemplis,  constringitur ;  sitis  magna  necnon 
urget,  linguaque  et  alba  et  sicca  fit.  Signa 

haecce  omnia,  irritationem  febrilem,  satis  super- 

que  denotant,  ideoque  sanguinis  missionem, 

*  \ 

procul  dubio,  ni  fallor,  indicant. 

Hisce,  de  sanguinis  detracti  viribus,  in  cursu 
febris  puerperarum  sistendo,  opusculi  hujusce 
lectoribus,  ante  oculos  positis,  de  remedii  hu¬ 
jusce  usu,  in  dysenteria  curanda,  perpauca  verba 
facere  liceat. 

gXttfaptyj'  f  X:  •-  }  •'  ■‘■m  itl 

IV. — DE  USU  VEN^SECTIONIS  IN  DYSEN¬ 
TERIA  MEDENDA. 

Phlebotomiam  dysenteria  laborantibus  saepius 
multum  prodesse,  abdomine  potissimum  sub 
pressione  dolente,  medici  haud  pauci  experti, 
usu  experientiaque  compertum  habent.  Quin 
et,  si  diarrhoea  torminaque  aegrum  tentant ;  si 
cephalalgia,  signisque  febris  generalis  aliis  labo¬ 
rant,  venam,  ratione  ad  ictus  arteriarum  debiles 
nulla  habita,  medicus  pertundi  illico  jubeat. 
“  Morbo”  ait  Donaldus  Monro,  M.D.  ad  exer¬ 
citum  medicus  ;  ideoque  in  hoc  morbo  curando 
multum  exercitatus,  “  mo7'bo  ineunte ,  pulsus 
debilis ,  sese  ab  initio  affectioni  conitem  saepius 

prcebens,  nos  a  vena  secta  nunquam  deterruit , 
ictusque  arteriarum  inter  sanguinem  missum , 
et  validiores ,  et  etiam  pleniores,  haud  raro  eva¬ 
serunt”* 

Veru  menim vero,  sanguinem  detractum  dy¬ 
senteria  aegrotis  saepius  profuisse  medicos  anti¬ 
quiores  minime  latuit.  Galenus,  Aetius,  Tralli¬ 
anus,  remedium  hocce  in  dysenteria  curanda, 
nobis  de  meliore  nota  commendant,  morboque, 
vel  impetum  primum  faciente,  vel  etiam  in¬ 
gravescente,  praesidium  e  sanguinis  missione 
ssepius,  summo  cum  segri  commodo,  petierunt. 

Inter  remedia  in  dysenteria  adhibenda  Rive- 
rius  vensesectionem  collocat ;  historiasque  morbi 
diversas,  in  quibus  remedium  hocce  in  auxilium, 
felice  cum  exitu,  vocatum  fuit,  in  lucem,  in 
operibus  ejus  edidit. 

Amatus  Lusitanus  aegri  cujusdam  casum,  e 
cujus  brachio,  die  post  morbi  impetum  tricesi¬ 
mo,  sanguis  missus  fuit.  “  Exitum  ,”  inquit  ille, 
“  observatu  dignum  nota,  fluxus  sanguinis  illi- 
co  cessavit ,  diarrhoea  attamen  perstitit .”f 

*  Vid.  Dr  Donald  Monro  on  thc  Diseases  of  the  Army. 

t  A.  Cockburn  citat.  Vid.  Cockburn  on  Fluxes,  p.  305 

Heister  de  usu  vensesectionis  in  dysenteria 
curanda  disserens,  verbis  sequentibus  utitur  : 
“  Corporibus  cegrorum  humoribus  abundanti¬ 
bus ,  calore  corporis  multum  aucto ,  enteritiden 
jure  metuens ,  sub  morbi  initio ,  venam  secavi ; 
sanguis  missus  allevationem  insignem  cegris 
protinus  attulit,  remediis  supra  dictis,  dein  in 
auocilium  vocatis,  periculo  citius  evaserunt  ”* 

n  o  |  Ij'  e  fl' 

Botallus,  in  Libello  ejus  “  De  curatione  per 
missionem  sanguinis ,”  phlebotomiam  in  dysen¬ 
teria  sananda,  laudibus  ad  caslum  effert ;  histo¬ 
riasque  morbi  multas,  in  quibus  ad  usum  venas- 
sectionis,  exitu  felice,  confugerat,  typis  vulgavit. 

Doctor  Whyte,  in  Libello  “  De  recta  mis¬ 
sione  sanguinis  ”  in  vulgus  anno  1721  edito, 
sermonem,  de  sanguine  in  dysenteria  misso, 
fusius  habet,  remediique  hujus  vires  salutiferas 
laudibus  accumulat. 

^  o  o  R'  9  e. 

Hisce  omnibus,  de  sanguine,  in  dysenteria 
curanda,  misso,  in  animo  rite  perpensis,  vel 
pauci,  me  judice,  vel  nemo  sunt,  qui  de  remedii 


*  Vid.  Heisteri  Observationes,  &c.  p.  100. 

hujusce  rite  cauteque  adhibiti  utilitate,  ancipi- 

•  t*  k  4  r  - 

tes  haerere  possunt. 

Ad  sanguinis  missi  effectus,  in  morbis  qui¬ 
busdam  febre  stipatis  sanandis,  animum  supra 
advertimus :  Restat  ut  de  remedii  nostri  viri¬ 
bus,  in  alio  morbo  typum  alienum  plerumque 
prae  se  ferente,  hydrope,  scilicet,  vel  sublevan¬ 
do  vel  omnino  tollendo,  verba  pauca  faciamus. 


V.— DE  SANGUINIS  MISSI  USU  IN 
HYDROPE  MEDENDO. 

In  morbis  hydropicis  curandis,  venaesectio,  apud 
medicos  plerosque,  ne  plurimum  quidem  pollet, 
causaque  existimationis  ejus  defectae  in  aprico 
est.  Affectionibus  etenim  hydropicis  laboran¬ 
tes  aetate  provectiores  existunt,  habitusque  cor¬ 
poris  et  laxus  et  squalidus,  plerisque  in  casibus, 
iis  sane  inest.  Hinc  ratio  patet  quare,  hydrops 
corpora  debilitata  enervataque  vel  plerumque 
vel  semper  corripere  observatur. 

Quin  in  hydrope  indolem  hancce  sibi  vindi¬ 
cante,  sanguinis  missio  aegro  aut  parum  aut  ne 

omnino  quidem  profuerit,  nullus  equidem  du- 
bito.  Sunt  et  attamen  affectiones  hydropicas 
alias,  natura  penitus  aliena  prasditae,  quas  nobis 
ante  oculos  haud  raro  versantur :  hisque  me¬ 
thodo  diversa,  ni  fallor,  medendum  est,  medici¬ 
que  attentionem  in  has  summam,  nuperius 
merito  converterunt. 

Benjaminus  Rush,  M.D.  nuper  defunctus, 
medicus  Americanus  et  eruditus  et  expertus, 
nemini  quidem  secundus,  hydropes  in  atoni¬ 
cos  tonicosque,  primus  divisit ;  hisque  tentatis 
succurrere,  sanguine  haud  parcius  detracto,  exitu 
cum  felice  conatus  est. 

*  "  <  ~  V  '  *  '  ■  V^i  «T*  *  XJl  VA  ^ 

Blackhall  hydropem  indolem  inflammatoriam 
haud  raro  induere  nullus  dubitat ;  opinionem¬ 
que  suam,  de  typo  morbi  hocce,  in  libro  ejus 
eximio  de  hydrope,  in  libello  nostro  iterum 
iterumque  in  sequela  citando,  passirn  exponit. 

*.  Jl  *  w  Oi  1'  '  vl 

Josephus  Stock,  M.  D.  Bristoliensis,  diathesin 
stlienicam  in  hydrope,  frequentius  ac  vulgo  pu¬ 
tatum  est,  inesse  sibi  persuasum  habet,  hy¬ 
dropemque,  medicis  quibusdam  auctoribus, 
“  Morbum  inflammatorium  cui  aqua  effusa 

E 

sese  comitem  praebet”  definitum  esse,  nos  insu¬ 
per  certiores  facit.* 

Grapengesser,  Medicus  Germanicus,  Alla- 
no  Burns  nuper  defuncto,  citatus, f  in  Disserta¬ 
tione  sua  de  “  Hydrope  plethorico”  de  natura 
hydropis  inflammatoria,  sermonem  fusius  habet. 
Hydropem  inflammatorium,  impetum  in  illos 
constitutione  corporis  rubustiore  praeditos  subi¬ 
to  ;  in  debiliores  vero  tardius  facere,  signisque 
peripneumoniae  sanguineque  tunicam  coriaceam 
albam  ostendente,  stipatum  esse  Grapengesser 
auctor  est,  morboque  epistaxi  et  frequenti  et 
profusa,  venaesectionibus  parcioribus,  at  saepius 
repetendis,  diuretici squ e  salinis,  Grapengesser 
judice,  et  melius  et  citius  saepius  occurritur. 

Nexum  inter  hydropem  inflammationemque, 
aciem  oculorum  medicorum  antiquiorum  fu¬ 
gisse,  ne  omnino  quidem  videtur ;  morbos  ete¬ 
nim  inflammatorios  viam  hydropi  haud  raro 
sternere  agnoverunt,  historiaeque  morbi  diversae, 
in  operibus  eorum  legendae,  sanguinis  missi  in 


*  Vid.  Stock’s  Medical  Collections  on  Cold,  p.  158. 
+  Vid.  Burns  on  Diseases  of  the  Heart. 

hydrope  curando,  utilitatem  satis  superque  de¬ 
monstrant. 

In  anasarea  medenda  et  Alexander  Trallia¬ 
nus  et  Paulus  iEgineta  veneesectionem  nobis 
de  meliore  nota  commendant. 

Sponius,  in  “  Aphor simis ”  ejus,  nobis  hydropis 
historiam,  in  qua  aegro,  hydragogis  diureticisque 
in  usum  incassim  adhibitis,  venaesectione  vige- 
sies  repetita  succursum  fuit. 

Franciscus  Home,  M.  D.,  nuper  defunctus, 
Materiae  Medicae  in  nostra  Academia  olim  Pro¬ 
fessor,  morboque  hocce,  et  plerisque  aliis  multum 
exercitatus,  se  septies,  diebus  septemdecim,  san¬ 
guinem  exitu  cum  felice  detraxisse,  sanguin¬ 
emque  tunicam  coriaceam  albam  ostendisse,  nos, 
in  libro  suo  eximio,  cui  “  Clinical  Eocperi- 
ments ”  nomen  est,  certiores  facit. 

Exempla  ver  un  tam  en  haecce,  auctoritatem  vel 
parvam  vel  nullam,  in  medicorum  plerorumque 
praxin  habuerunt,  qui  debilitatem  humorum¬ 
que  dissolutionem  male  timentes,  a  vena  in  hy¬ 
drope  curando  secta,  sese  curatissime  cohibu¬ 
erunt. 

Verumenimvero  cum  Rushius  hydropi  ve- 

neesectione  saepius  succurrisset,  remediique  hu- 
jusce  virtutes,  operibus  ejus  optime  preedicasset ; 
medici  alii  diversi,  et  exteri  et  insulse  hujus  in- 
colse,  ad  sanguinem  detractum  in  hoc  morbo 
medendo,  tandem  ssepius  confugiebat,  eoque  mo¬ 
do,  vensesectio  omine  meliore,  multis  in  casibus, 
utenda  venit. 

Hydropem  vero  a  sanguinis  impetu  insolito 
originem  ssepius  ducere,  non  solum  experientia, 
sed  et  etiam  rebus  haud  paucis  aliis,  a  priore 
verisimillimum  est.  “  Illas  causas ,”  ait  claris¬ 
simus  semperque  lugendus  Calebus  Hillarius 
Parry,  M.D.,  nuper  defunctus  “  illas  causas ,  quse 
sanguinis  momentum  ex  confesso  augent ,  hy¬ 
dropem  non  solum  scepius  gignere,  sed  et  etiam, 
morbum  incendere ,  satis  superque  constat.”* 
Sanguinis  circulantis  impulsus  prseter  ordinem 
auctus,  in  Theoria  Parriana  vices  insignes  quidem 
prsestat ;  impulsuque  huicce  ille  auctor  tum  peri- 
tissimus  cum  ingeniosissimus,  species  hydropis 

omnes,  vel  omnino,  vel  maxima  ex  parte,  attri¬ 
buit.  Effusiones  etenim  hydropicas,  illo  judice, 

pro  actione  salutifera,  ope  cujus,  natura  circula- 

*  Vide  Parry’s  Elements  of  Pathology. 

tionis  aequilibrium  restituere  nititur,  habeantur 
oportet. 

Scriptori  huicce  eximio  absorptionem  inter 
hydropis  causas  recensere  nolenti,  vel  neminem 
vel  unum  assentire,  nullus  equidem  dubito;  mor¬ 
bum  attamen  actioni  vel  totius  vel  partis  system¬ 
atis  sanguiferi  plus  justo  aucta?,  saepius  jure  attri¬ 
buendum  esse,  inter  pl erosque  medicos  nunc,  ni 
fallor,  convenit,  eaque  de  causa,  hydrops  typum 
inflammatorium  haud  raro  induit. 

Rebus  ita  sese  habentibus,  hydrope  inflamma¬ 
toria  aegrum  tenente,  venaesectionem  et  prae  re¬ 
mediis  omnibus  aliis,  ad  sanitatem  restituendam 
valere,  et  vires  remediorum  aliorum  salutiferas 
multum  augere,  animus  mihi  neutiquam  pen¬ 
det.  Vasa  etenim  capillaria  praeter  modum 
distenta  opitulari,  ne  penes  quidem  nos  est,  nisi 
si  arteriarum  majorum  vires  rite  diminuerimus. 
Hinc  ratio  patet  quare,  diuretica,  hisce  in  casi¬ 
bus,  nisi  si  phlebotomia  usui  eorum  rite  ante¬ 
cedat,  aegris  parum  prosunt,  quippe  quae  non 
morbi  causae,  at  potius  effectui  obviam  eant. 

Hydropis  species  de  qua  sermonem  hic  loci 
habemus,  corporis  aegri  constitutione,  causis 

morbi  excitantibus,  signisque,  morbo  urgente, 
nobis  ante  oculos  versatis,  distinguenda  venit. 
Juniores  etenim  roboreque  corporis  praeditos, 
promptius  tentat,  causaeque  quae  sanguinis  cur¬ 
sum  ex  confesso  perturbant,  injuriae,  nimirum, 
externae,  corporis  exercitatio  praeter  ordinem 
aucta,  frigus  corpori,  plus  justo  calenti,  potissi¬ 
mum  applicatum,  liquores  etiam  frigidi,  cor¬ 
pore  labore  calefacto,  quantitate  nimia,  hausti, 
viam  morbo  facile  sternunt. 

Jacobus  Home  M.  D.  praxeos  medicinae  in 
schola  medica  nostra  Professor,  casus  hydropis, 
cui  frigus  corpore  ambulatione  calefacto  appli¬ 
catum  ansas  dederat,  historiae  memoratu  dignae 
verbis  hic  loci  legendis,  praelectionibus  ejus 
mentionem  fecit. 

“  Miles  quidam  juvenis  commeatu,  causa 
cognatas  visendi,  potitus,  seque  domum  quam 
primum  Convertere  solicitus,  iter  pedestre  mag¬ 
na  cum  celeritate  ingressus  est.  Corpore  exer¬ 
citatione  calefacto,  soleque  ardente,  aquam  fri¬ 
gidam  copiose  hausit,  sese  attamen  ad  iter 
iterum  accingens,  damnum  nullum  ex  haustu 
tulit.  Intra  pauca  veruntamen  millia  passuum, 

a  vico  quo  cognati  ejus  sedem  habuerunt,  cere- 
visiam  tenuem  liberius  ingurgitavit ;  dein 
stulte,  incauteque,  paulisper  requievit.  In  iter 
rursus  ingressus  est ;  at  spatii  reliqui  dimidio 
vix  ac  ne  vix  quidem  confecto,  doloribus  ab¬ 
dominis  violentis  corripiebatur,  summaque  cum 
difficultate,  vicum  assecutus  est.  Itinere  tan¬ 
dem  peracto,  medicamina  quasdam  sumpsit; 
paucisque  diebus  postea,  in  Nosocomium  nos¬ 
trum  Regium  translatus  fuit,  abdomen  tumi¬ 
dum  evasit,  asgerque  miserabundus  morbo  suc¬ 
cubuit.  Cadavere  secto,  peritoneum  intesti- 
naque  inflammatione  correpta,  fluidumque  sero¬ 
sum  in  cavitate  abdominis  effusum,  adstantibus 
ante  oculos  versata  fuerunt.”* 

De  indole  affectionis,  utilitateque  a  sanguine 
misso  speranda,  arteriarum  pulsus,  plerisque  in 
casibus,  nos  rite  monebunt.  Pulsus  duros, 
plenos,  celeresque,  hisce  in  affectionibus,  seepius 
observandos  venire,  medicique  attentionem  sibi- 
metipsis  vindicare,  Doctor  Rush  nos  certiores 
facit,  sanguinemque  detractum  tunicam  coriace- 


*  Auditor.  Praelect. 

am  albam  frequentius  induere,  medicus  idem 
expertus,  fide  satis  superque  dignus  auctor  est. 

Verumenimvero,  est  et  aliud  signum  quod 
Joanne  Blackhall  de  Exonia,  M.  D.  auctore 
medico  eximio,  morbisque  hydropicis  admodum 
exercitato,  judice,  ad  typum  morbi  denotan¬ 
dum,  venaesectionemque  indicandam,  haud 
parum  valet ;  mutatio,  videlicet,  quam  urina 
subit.  Medicus  hicce,  calore  admoto,  acidove 
nitroso,  oxymuriate  hydrargyri,  certis  in  casibus, 
hydropicorum  urinam  concrevisse ;  in  aliis  vero 
coagulum  nullum,  his  chemicis  testibus,  praebu¬ 
isse  invenit,  ideoque  fluidum  hocce  excremen- 
titium  plus  justo  albuminis  interdum  continu¬ 
isse  probe  judicavit. 

Quin  et,  quantitatem  in  urina  albuminis,  ra¬ 
tionem  ad  alia  morbi  signa  quandam  habuisse, 
actionem  que  morbosam  effusionem  hydropicam 
gignentem  ostendisse,  auctor  noster  observavit. 
“  Veritatem  nunquam  non  sedulo  meditan¬ 
dam”  inquit  Blackhall,  44  videlicet ,  sanguinem 
tunicam  coriaceam  albam ,  systemaque  totum 
signa  inflammationis  certius  ostendere ,  ratione 
qua  urina  in  albumine  uberior  evaserit ,  calore- 

que  minimo  firmissime  concreverit  subjungere 


lubet 


ohB 


Verumenimvero,  quod  ad  indicia  haecce,  de 
remediis  in  hydrope  adhibendis,  e  principiis 
urinse  chemicis,  Blackhallio  subducta,  quidem 
attinet,  experimenta  observationesque  medico¬ 
rum  aliorum,  ea  neutiquam  prorsus  compro¬ 
basse  notatu  dignum  est.  Quin  autem  fides, 
aliqua  ex  parte,  iis  jure  habenda  sit,  nullus  equi¬ 
dem  dubito.f 

Phenomenis  diversis  supra  recensitis,  morbo 
hydropico  conjunctis  et  consociatis,  sanguinem, 
ratione  ad  symptomatum  evolutionem  rite  habi¬ 
ta,  medicus,  detrahi,  venamque  pro  re  nata,  effec¬ 
tuque  remedii  iterum  it  erumque  secari  jubeat. 
In  hoc  etenim  statu  rerum,  aegro  non  solum, 
exhalatione  morbosa  cohibita,  venaesectione 
statim  succurritur ;  sed  et  etiam,  diureticorum 
viribus,  evacuatione  hacce,  insigniter  adauctis, 
fluidum  serosum  jamjam  effusum,  organis 
emunctoriis,  promptius  ejicitur. 


W 


*  Vid.  Blackhall  on  Dropsy,  p.  270. 
t  Vide  Dr  Abercrombie  on  Dropsical  Affections.  E.  M. 
and  S.  Jour.  tom.  xiv. 

Verumenimvero,  etiamsi  arteriarum  pulsus, 
ut  Rushio  olim  notatum  fuit,  saepius  in  hydrope 
et  celeres  et  pleni  evadunt,  saepius  etiam,  vas¬ 
orum  horum  ictus  et  debiles  et  inordinati,  ob 
sanguinis  cursum  per  pulmones  impeditum, 
fiunt.  Rebus  sese  ita  habentibus,  pulsus,  in 
sanguine  in  hydrope  mittendo,  ne  normam 
semper  sequendam,  nobis  quidem  praebebit, 
quippe  qui,  sanguine  rite  detracto,  et  validus,  et 
magis  ordinatus,  evaserit. 

Morbi  hydropici  affectionibus  inflammatoriis 
diversis,  Pneumoniae,  videlicet,  Podagrae,  Rheu¬ 
matismo  acuto,  &c.  sese  comites  saepius  praebent ; 
affectionibusque  hisce,  sanguinis  detractionem, 
vel  plerumque,  vel  semper  postulantibus,  ad  re¬ 
medii  hujusce  usum,  medicus,  indole  morbi  hy¬ 
dropica  nil  deterritus,  confugiat  oportet,  prop- 
terea  quod  aeger,  remedio  praetermisso,  damno 
longe  longeque  graviore  afficitur,  ac  si  venae- 
sectio  in  auxilium  rite  matureque  adhibitum 
fuisset.*.* 

*  Urinam  in  morbis  inflammatoriis  diversis,  in  Pneu¬ 
monia  Rheumatismoque  acuto  potissimum,  coagulationem, 
muriatis  hydrargyri  saepius,  acidi  nitrosi  interdum,  ac- 

In  hoc  igitur  statu  rerum,  periculo  inflamma¬ 
tione  jure  metuendo,  evacuationibus  debitis 
obviam  rite  eundum  est;  eoque  magis,  quod 
proclivitas  ad  virium  prostrationem  gignendam, 
effusionemque  promovendam,  cui  sanguis  mis¬ 
sus  viam  sternere  potest,  ex  confesso,  iniqua  es- 
timatione  olim,  certo  certius  censa  fuerat.  Causa 
sententiam  hancce  certius  stabiliendi,  historiam 
morbi  Doctori  Alison  in  praelectionibus  suis 
commemoratum  heic  loci  citare  liceat.  In  aegro 
morbo  cordis  organico,  hydrope  conjuncto,  sub¬ 
levando,  Professor  noster,  hisce  in  affectioni¬ 
bus  diris  haud  inexercitatus,  ratione  ad  malum 
cordis  rite  habita,  se  venam  vicies,  spatio  octo 
mensuum  pertudisse,  auditores  ejus  certiores  fecit. 
JEgrotus  morbo  et  diro  et  complicato  quidem 
succubuit;  tempore  attamen  ejus  mortis,  flui¬ 
dum  effusum  haud  aeque  abundavit,  ac  quando 
Professor  Alison  ei  primum  consuluit. 

Hisce  in  affectionibus  hydropicis,  quae  Scar¬ 
latinae  Anginosae  saepius  superveniunt,  medici 

tione  subire,  experimentis  Domini  Cruickshank  patet. 
Vid.  Rollo  on  Diabetes. 

diversi  venaesectioni  arrident,  quippe  quae,  illis 
judicibus,  et  ictus  arteriarum  pleniores  validi- 
oresque  reddat,  et  urinae  secretionem  ad  quan¬ 
titatem  debitam,  saepius  sane  augeat.  Verum- 
enimvero,  etiamsi  historias  diversas,  in  quibus, 
sanguinis  detractio  haud  parvo  commodo  hy¬ 
drope  scarlatinoso  laborantibus  revera  fuit,  in 
commentarios  relatas  habemus,*  morbo  hocce 
urgente,  ad  scalpelli  usum  cautius,  me  judice, 
confugiendum  est,  proterea  quod  vires  vitae  ex 
morbi  primarii  actione,  plus  ve  minus  ve,  pleris- 
que  saltem  in  casibus,  prosternuntur. 

In  ea  sine  dubio  sum  sententia,  medicumque 
scalpello  in  hydrope  scarlatinoso,  cautissime  uti 
debere,  prorsus  existimo ;  minime  attamen,  in 
hoc  statu,  a  vena  secta,  omnino  abstinendum  est. 
Urinam  etenim,  corpore  post  scarlatinam  tu¬ 
mente,  quibusdam  in  exemplis,  cum  sanguine 
commistam  fuisse,  Von  Rosenstein  nos  certio¬ 
res  facit .  H  sce  in  casibus,  e  re  aegri,  ni  fallor, 
foret,  si  vena  rite  pertusa  esset,  f 

*  Tweedie,  Edin.  Med.  and  Surg.  Jour.  vol.  xv.  . 

t  Vid.  Von  Rosenstein  on  the  Diseases  of  Children^ 
SparrmaiTs  Translation,  p.  166. 

Fluidum  idem  excrementiale,  Burserio  teste, 
in  hydrope  anginoso  “  interdum  turbida  et  fus¬ 
ca,  et  quandoque  omnino  suppressa  est”  Hisce 
in  casibus,  urinam  colorem  aquce  in  qua  caro 
lavata  fuit,  prae  se  tulisse,  Buserius  subjungit.* 
Quin  et,  inflammationem  internam  peripneu- 
moniam  utique,  cedema  scarlatinosum  saepius  co¬ 
mitari,  auctor  idem  nos  rite  monet.  Rem  ita 
sese  habere,  et  cadaveribus  sectis,  et  signorum 
allevatione  insigni,  quae  usum  venaesectionis, 
saepius  sequitur,  Burserio  judice,  satis  super  que 
constat.  Auctorem  attamen  nostrum  de  oede¬ 
mate  anginoso  calido  oedemateque  frigido  loqui 
observandum  est.  Illud,  oedema,  videlicet,  ca¬ 
lidum,  calore  corporis  aucto,  partis  affectae  co¬ 
lore  florido  duritieque  distinguendum,  ni  Bur- 
serius  fallitur,  inflammatorium  jure  habendum 
est,  eique  sanguine  misso,  remediis  que*aliis  anti- 
phlogisticis  medetur;  hoc  vero,  oedema,  nimi- 
rum,  frigidum,  et  pallidum,  et  pyrexiae  expers 
est,  ideoque  remediis  anasarcae  solitis  curandum 
est.f 

*  Vid.  Burserii  Institutiones  Medici,  tom  ii.  p.  80 
t  Vid.  Burser.  Tom  citat,  p.  81. 

Quin  etiam,  cadavere  post  mortem  inspecto, 
pleura  inflammatione  correpta,  parteque  ex  ali¬ 
qua,  pure,  obducta,  in  conspectum  interdum 
venit.* 

Hisce  de  sanguinis  detracti  viribus,  quibus¬ 
dam  in  morbis  curandis,  opusculi  hujusce  lec¬ 
toribus  ante  oculos  positis,  sequitur,  ut  con¬ 
silia  quasdam  generalia,  medici  attentione  for¬ 
tassis  haud  indigna,  ea  qua  par  est  diffidentia, 
judicio  eorum  permittamus,  ante  coronidem 
quam  tentamini  rudi  indigestoque  huicce  im¬ 
ponemus. 

CONSILIA  QILEDAM  GENERALIA,  IN  SAN¬ 
GUINE  MISSO  OBSERVANDA. 

Hominibus  diversis,  morbis  iisdem  detentis, 
remedium  idem  minime  asque  prodest,  usuique 
ejus  modum,  ratione,  ad  res  varias,  eegro  unicui¬ 
que  proprias,  rite  habita,  medicus  adhibeat  opor¬ 
tet.  Hinc  causa  patet  quare,  inter  has  res  ad 
quas,  sanguinem  detracturus  omni  studio  in- 


•  Vid.  Blackhall  on  Dropsy,  p.  95. 

cumbere  debet,  I.  JEtatem  aegrotantis ,  II. 
Sexum,  III.  Corporis  constitutionem ,  IV.  Habi¬ 
tum  vitee ,  enumerare,  et  lubet  et  forsitan  juvabit. 


I. — iEGROT ANTIS  ASTAS. 

r  '  <*  r  • 

Infantes  aegrius  ac  adulti  sanguinis  detrac¬ 
tionem  ferunt,  causaque,  ni  fallor,  in  aprico  est ; 
irritabilitas,  videlicet,  major  quae,  in  illa  astate 
tenera,  corpori  certo  certius  inest.  Rebus  ita 
sese  habentibus,  in  morbis  hisce  medendis  qui¬ 
bus  infantes  obnoxii  vivunt,  sanguis  e  brachio 
cautius  mittatur  oportet.  Intra  annum  post  na¬ 
tum  primum  sanguinis  uncias,  tres  prima  vice, 
mittendas  suadere  haud  me  pcenitet ;  sin  autem 
vena  iterum  secanda  sit,  humor  vitalis  vel  fusius 
vel  parcius  pro  re  nata  detrahi  debet.  Quin  et, 
in  sanguine,  aetate  hacce  tenera,  educendo,  hiru¬ 
dines,  multis  in  casibus,  scalpello  anteferre,  me 
neutiquam  piget.  Utramque  hirudinem,  cae- 
teris  paribus,  unciam  sanguinis  unam  sugere,  in¬ 
super  observandum  est. 

Verumenimvero,  morbos  actutos  in  infanti- 

bus  cursum  suum  celerius  ac  in  adultis  absol¬ 
vere,  in  animo  probe  tenendum  est,  propterea 
quod,  in  hoc  statu  rerum,  remedium  votis  me¬ 
dici  nequaquam  respondebit,  nisi  si  praesidium 
ab  eo  citissime  petat,  eaque  de  causa,  in  auxilium 
promptius  adhibeatur  oportet. 

Sanguinem  in  senectute,  animo  invito,  detra¬ 
here,  sunt  qui  nos  rite  monent,  idcirco  quia,  hoc 
in  gradu  aetatis,  viribus  vitae  deficientibus,  cor¬ 
poris  constitutio  et  damnum  aegrius  fert,  et  tar¬ 
dius  imperfecti  usque  detrimentum  reconcinnat. 
Mtate  veruntamen  provectiores  morbis  diversis, 
qui,  si  venaesectione  non  iis  rite  succurritur, 
exitio  aegrotis  haud  secus  ac  in  juventute  fo¬ 
rent,  haudquaquam  immunes  vivunt.  “  Omnis 
cetas ,  omnisque  corporis  constitutio ,”  inquit 
Doctor  Bateman,  “  inflammationi  obnoxiae, 
evacuationes  ad  eam  tollendam  necessarias  haud 
minus  ferre  possunt. 

II.— SEXUS. 

Ad  aegrotantis  sexus  ratio  quaedam  habenda 
est.  Quod  ad  corporis  irritabilitatem  quidem  at- 

tinet,  feminas  infantesque,  multum,  .ni  fallor, 
inter  se  consentiunt.  Hinc  ratio,  me  judice,  pa¬ 
tet,  quamobrem  feminae,  illae  potissimum  quae 
locum  primum  obtinent,  luxuriaeque  indulgent, 
haud  asque  ac  homines,  sanguinis  evacuationes 
profusas  tolerare  possunt. 

JQM  .  ’*  i/.*'--  •  'Jtil:  -  i!  •  iCJl  •• 

III.— COKPOKIS  CONSTITUTIO. 

Quin  aegri  idiosyncrasia,  corporisve  consti¬ 
tutio  propria,  quae  in  eo  inest,  viribus  remedio¬ 
rum  omnium  modum  adhibeat,  vix  ac  ne  vix 
quidem,  dubitandum  est ;  eaque  de  causa,  pro 
aegris  temperamento  sanguineo  praeditis,  caete- 
ris  paribus,  plus  ac  vel  melancholicis  vel  leu- 
cophlegmaticis,  sanguis  detractus,  certo  certius 
faciet. 


IV.— HABITUS  VITAS,  MODUSVE  VIVENDI. 

Quin  rationes  vivendi  diversae  et  homines 

causis  morborum  diversis  varie  obnoxios  red- 

dant,  et  remediorum  vires  varie  afficiant,  ne 
dubitare  quidem  possumus.  Ex  illis  revera  phe- 
nomenis,  quae  in  corporis  humani  constitutione 
investiganda,  nobis  ante  oculos  versantur,  haud 
pauca,  ratione,  ad  legem  econoniae  animalis 
hancce  rite  habita,  explicatus  faciles  sane  ha¬ 
bent. 

De  provisione,  in  sanguine  mittendo,  observa¬ 
tionibus  hisce  stabilita,  omnibus,  ni  fallor,  liquet. 
Medici  etenim  vel  pauci  vel  nulli  sunt,  qui 
artificis  pallidi,  hominisve  vitae  sedentariae  de¬ 
diti,  venam,  manu  eadem  prodiga,  secuissent, 
qua  sanguinem  e  monticolae  aut  ruricolae  ro¬ 
busti  brachio,  abjecta  omni  cunctatione,  detraxis¬ 
sent. 

Corpus,  sanguine  certis  temporibus  detracto, 
humoribus  plus  justo  plenum  promptius  eva¬ 
dit;  eaque  de  causa,  ut  ab  hac  consuetudine 
magnopere  cavendum  sit,  praemonere  lubet  for- 
sitanque  juvabit.  Venam,  causa  sanguinis  re¬ 
dundantiam  praecavendi,  temporibus  constitutis 
secare  olim  moris  fuit;  consuetudine  verunta- 
men  hacce,  humores  in  cumulum  accesserunt. 

Quicunque  etenim,  vel  a  plethora  cavere,  vel 


QUIBUSDAM  IN  MORBIS  MEDENDIS. 


51 


humorum  in  vasis  circulantum  molem  minuere, 
venaesectione  conantur,  hoc,  ni  fallor,  male  ju¬ 
dicant.  Votis  veruntamen  de  hac  re  frui,  mo¬ 
dis  aliis  diversis,  penes  nos  est,  hique  depletio¬ 
nibus  sanguinis  anteponendi  facile  veniunt 
quippe  qui  exinanitionum  hujuscemodi  incom¬ 
modis  prorsus  vacent. 

Inter  plenitudinis  corporis  prophylactica,  ra¬ 
tionem  victus  idoneam,  corporis  exercitationem 
debitam,  catharticaque  in  usum  pro  re  nata  ad¬ 
hibita,  enumerare  velim :  Hisce  etenim,  in 
auxilium,  rite  vocatis,  sanguini  abundanti  cer¬ 
tius  ac  humoris  hujusce  detractione  obviam 
eundum  est. 

Digitalem  purpuream  in  sanguinis  detracti 
locum,  summo  cum  commodo,  interdum  suffici, 
quippe  quae,  sanguinis  motum  mirum  in  mo¬ 
dum  impediat  et  retardet,  insuper  observandum 
est. 


FINIS. 

